TRENČÍN. Poslanci trenčianskeho mestského zastupiteľstva dnes schválili predaj autobusovej stanice spoločnosti SIRS Development, a. s., Žilina, ktorá ju chce zrevitalizovať. Autobusovú stanicu predalo mesto na základe znaleckého posudku za 810.706 eur a ďalších 151.549,20 eura dostane za predaj pozemkov rovnakej spoločnosti pri železničnej stanici, ak ju bude SIRS rekonštruovať. Návrh predaja obsahuje aj presné podmienky ďalšieho rozvoja stanice.
Kúpna cena bola stanovená na základe znaleckého posudku, ktorý ohodnotil pozemky bez príslušenstva (spevnených plôch) na 54,50 eura za meter štvorcový a pozemky s príslušenstvom na 76,54 eura za meter štvorcový.
"Nie je, ani tak čoskoro nebude vo finančných možnostiach mesta obnoviť našu schátralú stanicu. Investor má zároveň záujem obnoviť aj susednú železničnú stanicu," ozrejmil primátor Trenčína Richard Rybníček.
SIRS Development bol založený spoločnosťami Slovenská autobusová doprava Trenčín a Slovenská autobusová doprava Žilina za účelom správy ich majetku a zefektívnenia pravidelnej autobusovej dopravy vo verejnom záujme. Každá z uvedených spoločností je 50-percentným vlastníkom spoločnosti SIRS - Development, pričom jej činnosť podlieha dohľadu Fondu národného majetku SR.